National Interest dunyoning eng yaxshi dengiz, havo va quruqlikdagi qo‘shinlari reytinglarini e’lon qildi

AQShning National Interest nashri dunyoning eng yaxshi dengiz, havo va quruqlikdagi qo‘shinlari ro‘yxatlarini tuzdi. AQSh, Rossiya va Xitoy uchala reytingdan ham o‘rin oldi, deya xabar berdi “RIA Novosti”.

Nashr hisob-kitoblariga ko‘ra, AQSh, Rossiya, Xitoy, Buyuk Britaniya va Yaponiya jahonning eng yaxshi flotlariga ega. Submarinalar Rossiya flotining asosiy kuchini tashkil etadi: mamlakat harbiy-dengiz kuchlari tarkibiga 15 ta atom, raketa-torpeda qurolli 16 ta, ballistik raketali 9 ta, qanotli raketali 6 ta suvosti kemasi kiradi. AQShda esa boshqa davlatlarning barchasini jamlaganda ham ko‘p —10 ta aviatashuvchi bor.
Quruqlikdagi sara qo‘shinlar ro‘yxatiga AQSh, Xitoy, Hindiston, Rossiya va Buyuk Britaniya kiritilgan. Xitoy piyoda qo‘shinlari 1,6 million harbiy xizmatchiga ega bo‘lsa-da, 535 ming kishidan iborat Amerika qo‘shinlari ularning orasida eng kuchlisi sanaladi. Rossiyada bu ko‘rsatkich 285, Buyuk Britaniyada esa 102 ming kishini tashkil etadi.
National Interest sayyoraning eng a’lo harbiy-havo kuchlari reytingiga faqat to‘rt mamlakat —AQSh, Rossiya, Xitoy va Yaponiyani kiritdi. 1500 jangovar samolyot va 400 harbiy vertolyotga ega Rossiya hozirda “T-50” beshinchi avlod qiruvchi samolyoti va PAK-DA strategik bombardimonchisi ustida ishlamoqda. AQShda esa harbiy-havo kuchlarining 5,6 ming samolyotidan tashqari, harbiy-dengiz kuchlari tarkibida ham 3,7 ming havo kemasi mavjud.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.